Vilniaus Gedimino technikos universiteto Transporto inžinerijos fakultetas

Istorija

Transporto inžinerijos fakultetas įkurtas 1994 m. Vilniaus technikos universiteto tarybos nutarimu ir pavadintas Transporto fakultetu.
Fakulteto taryba 1994 m. balandžio 18 d. Transporto fakulteto dekanu išrinko Automobilių transporto katedros prof. habil. dr. Renių Žeromską.
1995 m. fakultetas pervadinamas Transporto inžinerijos fakultetu. Studijų programos peržiūrimos ir atnaujinamos, pakeičiami ir jų pavadinimai: Transporto inžinerija ir Transporto inžinerinė ekonomika ir vadyba.
Inžinerijos studijų programos 2006 m. vėl sujungiamos į vieną - Transporto inžineriją su specializacijomis.
1998 m. balandžio 18 d. baigiasi dekano R. Žeromsko kadencija. Jį pakeičia Geležinkelių transporto katedros vedėjas prof. habil. dr. Leonas Povilas Lingaitis. Nuo 2007 m. rugsėjo 3 d. fakultetui vadovauja naujas dekanas - prof. habil. dr. Alvydas Pikūnas. Nuo 2009 m. fakultetui vadovauja doc. dr. Vilius Bartulis. Nuo 2015 m. fakultetui vadovauja prof. dr. Olegas Prentkovskis. 
Fakultetas aktyviai dalyvauja tarptautiniuose projektuose. Fakultetas organizuoja tarptautines mokslo konferencijas „Transbaltica". Leidžia recenzuojamą periodinį mokslo darbų žurnalą „Transportas". Dalis fakulteto disciplinų dėstoma anglų kalba.

Katedros

Fakultetui priklauso 4 katedros:

Automobilių transporto katedra

1944 m. nauju pavadinimu atkurtame Kauno valstybiniame universitete įsteigiama Transporto katedra. 1950 m. po universiteto reorganizacijos ši katedra buvo perkelta į Kauno politechnikos institutą, katedra pavadinta Automobilių katedra. Kauno politechnikos instituto Vilniaus filiale automobilių inžinieriai vakariniame skyriuje pradėti rengti rusų kalba nuo 1963 m.
1969 m. minėtas filialas pertvarkomas į atskirą aukštąją mokyklą – Vilniaus inžinerinį statybos institutą, į kurį 1970 m. iš Kauno atkeliama Automobilių katedra. Joje iki 1984 m. išleidžiami automobilių eksploatacijos, kelių ir statybos mašinų profilio inžinieriai. Kaune 1945-1970 m. šių inžinierių parengta 423, o Vilniuje 1964-1995 m. - 1520. 1984–1991 m. įkūrus ir atsidalijus Kelių ir statybos mašinų (vėliau - Transporto technologinių įrenginių) ir Geležinkelių transporto katedroms, katedroje buvo rengiami tik diplomuoti automobilių eksploatacijos inžinieriai.
Užsieniečiams organizuojamos grupės dėstomąja anglų ir lietuvių kalbomis. Mokymo planai pertvarkomi pagal Vakarų valstybių pavyzdį, įvedant kreditus.
Katedrai priklauso Automobilių eksploatavimo mokomoji laboratorija.

Geležinkelių transporto katedra

Katedra įkurta 1994 m. Jos įkūrėjas ir pirmasis vedėjas buvo prof. habil. dr. Leonas Povilas Lingaitis. Nuo 1998 m. iki 2001 m. katedrai vadovavo doc. dr. Rimantas Subačius. Nuo 2001 m. iki šiol katedrai vadovauja prof. L. P. Lingaitis.
Geležinkelių transporto inžinerijos programą studijuojantiems studentams organizuojamieji susitikimai su AB „Lietuvos geležinkeliai" atstovais, taip pat su šią studijų programą baigusiais ir AB „Lietuvos geležinkeliai" dirbančiais absolventais. III kurso studentai gamybinę praktiką atlieka Lietuvos geležinkeliams priklausančiose įmonėse, kur jie ieško medžiagos ir pasirenka būsimo baigiamojo darbo temą. Studentams priskirti praktikos vadovai gamybininkai suteikia medžiagą ir konsultuoja tiek praktikos, tiek būsimojo baigiamojo darbo klausimais.
Studentų praktiniams sugebėjimams ugdyti organizuojamieji laboratoriniai darbai vyksta Vilniaus lokomotyvų depe. Geležinkelių transporto laboratorijos kompiuterių klasėje studentai prognozuoja geležinkelių transporto energetikos rodiklius, tobulina jų prognozavimo metodikas, optimizuoja eismo organizavimo sistemas, lokomotyvų brigadų sudarymo tvarką.
Katedrai priklauso Geležinkelių transporto mokomoji laboratorija. Pirmasis Geležinkelių transporto mokomosios laboratorijos vedėjas buvo Jonas Mulevičius (1994– 1996 m.), nuo 1996 m. laboratorijos vedėju dirba inž. Antanas Kundelis.

Transporto technologinių įrenginių katedra

Transporto technologinių įrenginių katedra įkurta 1985 m. Vilniaus inžinerinio statybos instituto Mechaninės technologijos fakultete. Tada katedra buvo vadinama Statybos ir kelių mašinų katedra. Jos pirmasis vedėjas buvo doc. dr. Bronislovas Spruogis.
Nuo 1991 iki 1995 metų jau Vilniaus technikos universitete Mechanikos fakultete katedra vadinama Kelių tiesimo ir statybos mašinų katedra.
1994 m. įsikūrus Transporto inžinerijos fakultetui, katedra buvo pavadinta Transporto technologinių įrenginių katedra. Nuo 1995 m. katedrai vadovauja prof. habil. dr. Marijonas Bogdevičius.
Katedros absolventai dirba privačiose ir valstybinėse įmonėse, kuriose naudojamos, projektuojamos transporto mašinos ir technologiniai įrenginiai bei statybos technika, transporto mašinų priežiūros ir prekybos, eismo saugumo, vamzdynų transporto ir degalinių ūkio srityse, kelių policijos, muitinės, gaisrinės saugos ir gelbėjimo padaliniuose, oro ir laivų uostuose.
Katedrai priklauso Hidraulinių pavarų mokomoji laboratorija.

Logistikos ir transporto vadybos katedra

Katedra įsteigta 1965 m. Katedros pavadinimas keitėsi keletą kartų. Nuo 1994 m. katedra pavadinta Transporto vadybos katedra.
Katedra yra profilinė. Rengiami Transporto inžinerinės ekonomikos ir vadybos studijų programos
bakalaurai ir magistrai, veikia doktorantūra.
Katedros vedėjai:
1965-1972 m. ekon. m. kand. doc. Albinas Martinaitis;
1972-1979 m. techn. m. kand. doc. Konstantinas Sasnauskas;
1979-1982 m. ekon. m. kand. doc. Romualdas Baltrušaitis;
1982-1997 m. prof. habil. dr. Adolfas Baublys;
1997-2007 m. prof. habil. dr. Ramūnas Palšaitis;
nuo 2007-2011 m. dr. Aidas Vasilis Vasiliauskas, nuo 2011 m. iki šiol - doc. Darius Bazaras.
Katedrai priklauso Transporto vadybos mokomoji laboratorija.